Document ID: 32011D0751

KOMISIJAS ĪSTENOŠANAS LĒMUMS
(2011. gada 13. septembris)
par to, lai paziņotu par priekšlikumu pielikumu grozījumiem Nolīgumā par vīna tirdzniecību starp Eiropas Kopienu un Amerikas Savienotajām Valstīm
(2011/751/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2005. gada 20. decembra Lēmumu 2006/232/EK, lai noslēgtu Nolīgumu starp Eiropas Kopienu un Amerikas Savienotajām Valstīm par vīna tirdzniecību (1), un jo īpaši tā 3. pantu,
tā kā:
(1)
Nolīgumā par vīna tirdzniecību starp Eiropas Kopienu un Amerikas Savienotajām Valstīm būtu jāgroza pielikumi, lai ņemtu vērā izmaiņas tiesību aktos attiecībā uz enoloģiskajām metodēm Savienībā, jauniem Savienības izcelsmes nosaukumiem, jauniem nosaukumiem vīnkopības jomā ASV un adrešu izmaiņām.
(2)
Saskaņā ar Nolīguma 11. panta 5. punktu, lai grozītu kādu no Nolīguma pielikumiem, otra Puse rakstveidā ir jāinformē par grozījuma priekšlikumu.
(3)
Tāpēc par pievienoto grozījuma priekšlikumu būtu jāpaziņo Amerikas Savienotajām Valstīm.
(4)
Šajā lēmumā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar 11. panta 3. punkta b) apakšpunktu Nolīgumā par vīna tirdzniecību starp Eiropas Kopienu un Amerikas Savienotajām Valstīm par pielikumā pievienoto priekšlikumu Nolīguma pielikumu grozījumiem rakstveidā paziņo Amerikas Savienotajām Valstīm.
2. pants
Ar šo Lauksaimniecības un lauku attīstības ģenerāldirektors ir pilnvarots Eiropas Savienības vārdā paziņot par grozījuma priekšlikumu.
Briselē, 2011. gada 13. septembrī

Labels: 17
5
3
18
15